Congrés Internacional organitzat per l'Observatori de l'Ebre i atorgament de la medalla al Mèrit Científic de la URL al P. J. Oriol Cardús
Acte organitzat en ocasió del Centenari de l’Observatori de l’Ebre.
En el marc de l’any del centenari de l’Observatori de l’Ebre, del 28 de setembre fins l’1 d’octubre es realitzarà el Congrés internacional Challenges for Geomagnetism, Aeronomy and Seismology in the XXI Century. Aquest Congrés internacional comptarà amb la participació d’uns setanta especialistes, dels que al voltant de trenta són estrangers, en els camps del geomagnetisme, aeronomia i sismologia. L’àmbit del congrés recull les principals línies de recerca de l’Observatori de l’Ebre i està estructurat de manera que diferents especialistes de reconegut prestigi internacional obrin, desprès d’una conferencia, un torn de presentacions curtes i discussions entre tots els presents. El congrés està adreçat bàsicament a les següents qüestions: • És encara l’observació dels paràmetres geofísics necessària? Quan tindrem suficient informació? • Com i des d’on s’han de fer les noves observacions? • Fins quin punt els nostres models reflecteixen la realitat? En quina direcció poden ser millorats? • Temes frontera i multidisciplinars que incloguin els camps del geomagnetisme, aeronomia i sismologia. Com es pot apreciar la intenció d’aquest congrés és obrir la discussió de com abordar els nous reptes científics, en particular en el camp de l’observació geofísica, per tal d’optimitzar els recursos obtenint els millors resultats, i millorar els models geofísics per tal que reflecteixin de la forma més acurada possible la realitat. Els actes es realitzaran a la Cambra de Comerç de Tortosa i a l’Observatori de l’Ebre. A la primera seu es faran les conferències i discussions mentre que a la segona hi haurà la presentació i discussió dels pòsters. Així mateix, dintre dels actes del Congrés, el dimecres 29 a les 13:45 h. a la Cambra de Comerç de Tortosa, l'Excm. i Mgfca. Rectora de la Universitat Ramon Llull Esther Giménez-Salinas lliurarà la Medalla al Mèrit Científic de la Universitat Ramon Llull. Aquest guardó s'atorgarà al P. J. Oriol Cardús en reconeixement de la seva trajectòria científica de tants anys i la seva tasca de representació en nom de l'Observatori a innombrables fòrums nacionals i sobretot internacionals. Aquest congrés està copatrocinat pel Ministerio de Educación y Ciencia, pel Departament d’Universitats, Recerca i Societat de la Informació, i per la International Association of Geomagnetism and Aeronomy (IAGA). Font: http://www.obsebre.es/php/noticia.php?idnoticia=24